יוסף מסאקני

אספרנס דה תוניס

מסאקני החל לשחק במועדון הנוער של קבוצת סטאד תוניסיאן , ב-2008 עבר לקבוצת אספרנס . הוא עלה לשחק בקבוצה הבוגרת, ושיחק כקשר התקפי. מסאקני ערך את הופעת הבכורה שלו באספרנס ב-27 בספטמבר 2008, במשחק ליגה נגד סטאד תוניסיאן אחרי שעלה מהספסל. מסאקני כבש את שער הבכורה שלו ב-18 באוקטובר 2008, נגד EGS גאפסה .
ב-25 באוקטובר 2008, החל מסאקני לשחק בתפקיד החלוץ נגד אולימפיק בג'ה . מסאקני הפך שחקן הרכב קבוע, בכבשו ארבעה שערים בעשרים הופעות, כבר בגיל 17 באותה העונה. בנוסף, זכה עם קבוצתו בליגת העל התוניסאית. ב-20 במרץ 2010, הופיע לראשונה בטורניר ליגת האלופות האפריקאית עם אספרנס דה תוניס, נגד ASFA יאננגה  מבורקינה פאסו. במשחק זה, הביסה קבוצתו של מסאקני את הקבוצה היריבה בתוצאה 4-1, כאשר מסאקני בישל שער. קבוצתו הגיעה לשלב הגמר של ליגת האלופות האפריקאית, במשחקה נגד טי. פי. מזמבה  מהרפובליקה הדמוקרטית של קונגו. אספרנס הובסה במשחק הגמר הראשון כשהתוצאה היא 5-0, ובמשחק השני סיימה בתוצאה 1-1; עקב כך, סיימה כסגנית ליגת האלופות האפריקאית באותה העונה.
מסאקני זכה בשנית עם אספרנס בליגת העל התוניסאית, בכובשו שישה שערים בכל המסגרות. ב-19 במרץ 2011, הבקיע את שער הבכורה שלו במסגרת ליגת האלופות האפריקאית, נגד קבוצת ASPAC  מבנין. באותו המשחק, כבש מסאקני צמד שערים. שנה לאחר מכן, העפילו מסאקני וקבוצתו פעם נוספת לשלב הגמר, בשחקם נגד וידאד קזבלנקה. משחק הגמר הראשון הסתיים בתיקו נטול שערים. משחק הגמר השני הסתיים בניצחון 1-0 לטובת קבוצתו של מסאקני. באותה העונה סיים מסאקני את העונה במקום השני בטבלת הכובשים של ליגת האלופות האפריקאית, בכבשו חמישה שערים. וכמו כן זכה בליגת העל של תוניסיה  בפעם השלישית ברציפות. בזכות הזכייה בליגת האלופות האפריקאית, הופיעו מסאקני וקבוצתו בגביע העולם למועדונים 2011, שם הודחה הקבוצה בשלב רבע הגמר נגד א-סד. בעקבות הדחתה, התמודדה אספרנס ב-14 בדצמבר 2011 על זכייה במקום החמישי, בשחקה נגד מונטריי  המקסיקנית. במשחק זה הפסידה אספרנס 3-2.
ב-26 באוגוסט 2012, הופיע מסאקני לראשונה כקפטן הקבוצה, במשחק ליגה נגד אולימפיק בג'ה. ב-23 בספטמבר 2012, כבש לראשונה מסאקני בקריירה שלו שלושער במשחק ליגה רשמי, נגד איי אס גאבס . באותה העונה, העפיל מסאקני עם קבוצתו לשלב הגמר של ליגת האלופות האפריקאית, אשר נערך נגד אל אהלי. בתום המשחק הראשון עמדה התוצאה על 1-1, ולרוע המזל לא שיחק מסאקני במשחק זה, כיוון שהיה פצוע. משחק הגמר השני הסתיים בניצחונה של אל-אהלי בתוצאה 2-1. עקב כך, זכתה אל אהלי בתואר ליגת האלופות האפריקאית על חשבונה של אספרנס דה תוניס. באותה השנה, היה מסאקני למלך השערים של ליגת העל התוניסאית, בכובשו 17 שערים. בנוסף לכך, זכתה קבוצתו באליפות הרביעית ברציפות בליגת העל התוניסאית. בעקבות הצלחתו, זכה מסאקני להתעניינויות מקבוצות רבות ברחבי אירופה, בעיקר מקבוצת בורוסיה דורטמונד.

מ.ס. אל-דוהאיל

ב-1 בינואר 2013, חתם מסאקני במ.ס. אל-דוהאיל, בסכום של כ-2.5 מיליוני ליש"ט. ב-10 בפברואר 2013, הבקיע את שער הבכורה שלו במדי הקבוצה הקטרית, בשחקו במסגרת הליגה נגד מ.ס. אל וואקרה . בעונה זו שיחק מסאקני עם הקבוצה גם בליגת האלופות האסיאתית, ואף העפיל עמה לשלב רבע הגמר נגד גוואנגג'ואו אברגרנדה הסינית. קבוצתו הודחה מהטורניר לאחר שהפסידה בסיכום שני המשחקים . באותה העונה כבש מסאקני שמונה שערים בכל המסגרות, וקבוצתו סיימה במקום השני בליגת העל הקטרית. בעונת 2013/14 ,זכה עם קבוצתו באליפות ליגת העל הקטרית, ואף סיים במקום השישי בטבלת הכובשים בליגה, בכובשו תריסר שערים. בעקבות הזכייה זכתה מ.ס. אל-דוהאיל להגיע לשלב רבע הגמר של ליגת האלופות האסיאתית נגד אל-הילאל. בתום אותה העונה סיים מסאקני במקום הרביעי בטבלת הכובשים של ליגת האלופות האסיאתית בכובשו חמישה שערים, ואף זכה עם הקבוצה בשנית באליפות ליגת העל הקטרית. בעונת 2015/16, היה מלך השערים של בליגת העל הקטרית, בכובשו 14 שערים, אף על פי שקבוצתו סיימה במקום הרביעי בלבד בטבלה. עונה לאחר מכן הגיע עם הקבוצה רק עד לשמינית הגמר של ליגת האלופות האסיאתית נגד פרספוליס  האיראנית. מסאקני סיים את העונה עם שבעה שערים בתריסר הופעות וזכה עם קבוצתו באליפות ליגת העל הקטרית בפעם השלישית. ב-1 במרץ 2018, רשם את ההופעה ה-100 שלו במדי הקבוצה הקטרית, במסגרת משחק ליגה נגד א-סאד, לאחר שכבש צמד. המשחק הסתיים בתוצאה 4-3 לטובת קבוצתו של מסאקני. מסאקני זכה עם הקבוצה בליגת העל הקטרית בפעם הרביעית, עם 23 שערים ב20 הופעות. מסאקני סיים במקום השני בטבלת הכובשים של הליגה באותה שנה.

נבחרת לאומית

מסאקני זומן לראשונה לנבחרת תוניסיה ב-9 בינואר 2010, לסגל ששיחק בגביע אפריקה לאומות 2010. בהופעת הבכורה שלו אשר נערכה ב-13 בינואר 2010, נגד נבחרת זמביה, בישל מסאקני את שער השוויון של תוניסיה. משחק זה הסתיים בתוצאה 1-1. ב-23 בינואר 2012, כבש את שער הבכורה שלו בגביע אפריקה לאומות 2012, נגד נבחרת מרוקו. במשחק זה עלה מהספסל במקומו של סמי אלאגי. בעקבות כיבוש שער זה זכה מסאקני לשחק במשחק שלאחר מכן במסגרת הטורניר, נגד נבחרת ניז'ר ולאחר ארבע דקות מפתיחת המשחק, הבקיע מסאקני את השער הראשון במשחק.
נבחרת תוניסיה העפילה לשלב שמינית הגמר נגד נבחרת גאנה, ובסופו ניצחה נבחרת גאנה 2-1 את נבחרת תוניסיה. ב-12 ביוני 2017, ענד לראשונה את סרט הקפטן של נבחרת תוניסיה במסגרת משחקי מוקדמות גביע אפריקה לאומות 2019 נגד נבחרת מצרים. משחק זה הסתיים בניצחון 1-0 לטובת נבחרת תוניסיה. ב-7 באוקטובר 2017, העלה מסאקני את נבחרתו למונדיאל 2018, לאחר שכבש שלושער נגד נבחרת גינאה במסגרת מוקדמות מונדיאל 2018. לרוע מזלו של מסאקני, הוא לא זומן לסגל מונדיאל 2018, עקב פציעה שמנעה ממנו לשחק.